รัฐบาลไทย-ข่าวทำเนียบรัฐบาล-ผลประชุม ก.พ.อ. 6/2560
วันพฤหัสบดีที่ 29 มิถุนายน 2560
ผลประชุม ก.พ.อ. 6/2560
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เป็นประธานการประชุมคณะกรรมการข้าราชการพลเรือนในสถาบันอุดมศึกษา (ก.พ.อ.) ครั้งที่ 6/2560
เมื่อวันพุธที่ 28 มิถุนายน 2560 ณ ห้องประชุมศาสตราจารย์วิจิตร ศรีสอ้าน ชั้น 5 สํานักงานคณะกรรมการการอุดมศึกษา
●เห็นชอบการแต่งตั้งศาสตราจารย์ 4 ราย
ที่ประชุมได้ให้ความเห็นชอบให้นําความกราบบังคมทูลเพื่อทรงพระกรุณาโปรดเกล้าฯ แต่งตั้งข้าราชการพลเรือนในสถาบันอุดมศึกษา ให้ดํารงตําแหน่ง "ศาสตราจารย์" จํานวน 4 ราย ดังนี้
รศ.สุพรรณ ฟู่เจริญให้ดํารงตําแหน่งศาสตราจารย์ โดยวิธีที่ 2 ในสาขาวิชาเทคนิคการแพทย์ มหาวิทยาลัยขอนแก่น
รศ.แจ่มใส เพียรทองให้ดํารงตําแหน่งศาสตราจารย์ ในสาขาวิชาจุลชีววิทยา มหาวิทยาลัยขอนแก่น
รศ.เกรียงศักดิ์ วารีแสงทิพย์ให้ดํารงตําแหน่งศาสตราจารย์ ในสาขาวิชาวักกะวิทยา มหาวิทยาลัยมหิดล
รศ.ปราณีต โอปณะโสภิตให้ดํารงตําแหน่งศาสตราจารย์ ในสาขาวิชาเภสัชศาสตร์ มหาวิทยาลัยศิลปากร
●เห็นชอบการแต่งตั้งศาสตราจารย์ได้รับเงินเดือนขั้นสูง 2 ราย
ที่ประชุมได้ให้ความเห็นชอบสาระและความถูกต้องเหมาะสมของการพิจารณาอนุมัติกําหนดตําแหน่งศาสตราจารย์ได้รับเงินเดือนขั้นสูง และเห็นชอบการได้รับเงินประจําตําแหน่งได้รับเงินเดือนขั้นสูงตามที่คณะอนุกรรมการเกี่ยวกับตําแหน่งทางวิชาการของข้าราชการพลเรือนในสถาบันอุดมศึกษาเสนอ จํานวน2ราย ดังนี้
ศาสตราจารย์พัฒน์ มหาโชคเลิศวัฒนาสังกัดคณะแพทยศาสตร์โรงพยาบาลรามาธิบดี ให้ดํารงตําแหน่งศาสตราจารย์ ได้รับเงินเดือนขั้นสูง และเห็นชอบการได้รับเงินประจําตําแหน่งศาสตราจารย์ ได้รับเงินเดือนขั้นสูง ในสาขาวิชากุมารเวชศาสตร์ มหาวิทยาลัยมหิดล
ศาสตราจารย์พนิดา โกสียรักษ์วงศ์สังกัดคณะแพทยศาสตร์ศิริราชพยาบาล ให้ดํารงตําแหน่งศาสตราจารย์ ได้รับเงินเดือนขั้นสูง และเห็นชอบการได้รับเงินประจําตําแหน่งศาสตราจารย์ ได้รับเงินเดือนขั้นสูง ในสาขาวิชาจักษุวิทยา มหาวิทยาลัยมหิดล
●เห็นชอบการแต่งตั้งคณะอนุกรรมการฯ เพื่อพิจารณากําหนดตําแหน่งทางวิชาการ
ที่ประชุมเห็นชอบให้แต่งตั้งคณะอนุกรรมการเฉพาะกิจเพื่อศึกษาและกําหนดแนวทางการดําเนินการพิจารณากําหนดตําแหน่งทางวิชาการโดยมีศาสตราจารย์เทียนฉาย กีระนันทน์ เป็นประธานอนุกรรมการเพื่อแก้ปัญหาเกี่ยวกับการที่สถาบันอุดมศึกษาดําเนินการไม่เป็นไปในแนวทางเดียวกันในการพิจารณาแต่งตั้งให้บุคคลดํารงตําแหน่งทางวิชาการ อาทิ การกําหนดสาขาวิชาที่แต่งตั้งให้ดํารงตําแหน่งทางวิชาการไม่เป็นไปตามหลักสากล, การกําหนดชื่อสาขาวิชาที่ไม่แสดงให้เห็นถึงความเชี่ยวชาญของผู้ขอ, การคัดสรรผู้ทรงคุณวุฒิเพื่อทําหน้าที่ประเมินผลงานทางวิชาการและจริยธรรม และจรรยาบรรณทางวิชาการที่ไม่สอดคล้องกับผลงานและความเชี่ยวชาญของผู้ขอ, แต่งตั้งตําแหน่งทางวิชาการในสาขาที่กว้างเกินไป เป็นต้น ซึ่งจะมีความยืดหยุ่นและสอดคล้องกับความเป็นจริง
นพ.ธีระเกียรติ กล่าวเพิ่มเติมกรณีที่สํานักงานการตรวจเงินแผ่นดิน (สตง.) ได้ดําเนินการตรวจสอบการเบิกจ่ายงบประมาณของมหาวิทยาลัยหลายแห่ง พบว่าการเบิกจ่ายงบประมาณรายจ่าย งบเงินอุดหนุน งบบุคลากรของมหาวิทยาลัยมีเงินเหลือจ่ายจากการไม่ว่าจ้างพนักงานมหาวิทยาลัยตามอัตราจ้างที่ได้รับจัดสรรเงินงบประมาณ ทําให้มีเงินเหลือจ่ายคงค้างในบัญชีค่าจ้างพนักงานมหาวิทยาลัย และไม่นําส่งคืนคลังเป็นรายได้แผ่นดิน
โดยในเบื้องต้น สํานักงานคณะกรรมการการอุดมศึกษา (สกอ.) ได้ชี้แจงรายละเอียดกับมหาวิทยาลัยที่มีปัญหาดังกล่าวแล้ว ซึ่งการดําเนินการที่ผ่านมาอาจจะเกิดจากความไม่รู้ เมื่อมหาวิทยาลัยไม่รู้ สกอ.จึงต้องสร้างการรับรู้และความเข้าใจว่า งบประมาณที่เหลือจ่ายต้องนําส่งคืนคลัง และการให้สัมภาษณ์เรื่องนี้ต่อสื่อมวลชนก็เป็นการกระตุ้นให้มหาวิทยาลัยได้ตื่นตัวในเรื่องการดําเนินการงบประมาณให้ถูกต้องด้วย